Source: http://ugyfelcentrum.fovarositorvenyszek.birosag.hu/content/v-%C3%A1ltal%C3%A1nos-t%C3%A1j%C3%A9koztat%C3%B3-s%C3%A9rtett-%C3%A9s-tan%C3%BA-b%C3%BCntet%C5%91elj%C3%A1r%C3%A1sban-gyakorolhat%C3%B3-jogair%C3%B3l-%C3%A9s
Timestamp: 2020-02-23 02:09:05+00:00

Document:
V. Általános tájékoztató a sértett és a tanú büntetőeljárásban gyakorolható jogairól és kötelességeiről | Fővárosi Törvényszék
V. Általános tájékoztató a sértett és a tanú büntetőeljárásban gyakorolható jogairól és kötelességeiről
1. Mik a sértett általános jogai a büntetőeljárásban?
A sértett a bizonyítási eljárásban rendszerint, mint feljelentő, illetve tanú vesz részt, ám eljárási jogai ilyenkor is sértetti helyzetéből fakadnak. A sértett eljárási jogai elsősorban az eljárási cselekményeken való jelenlét, az iratmegtekintés, az indítvány- és észrevételtétel, a felvilágosítás és a jogorvoslat joga, de a sértett kérdések feltételét is indítványozhatja.
A sértettet megillető jelenlét és az iratmegtekintési jog a nyomozásban és a bírósági eljárásban is azonos a terheltet e körben megillető jogosultságokkal, azzal az eltéréssel, hogy a sértett nem vehet részt a terhelt kihallgatásán. Iratbetekintési joga is a nyomozás során ennek megfelelően korlátozott, a bírósági szakaszban viszont már általános, azaz a zárt adatkezelés, illetve az eljárás zavartalanságának sérelmével nem járó módon az ellene elkövetett bűncselekményre vonatkozó iratokat megismerheti. A sértett a büntetőeljárás egészének tartama alatt indítványokat és észrevételeket tehet, a tárgyaláson a vádlottnak, szakértőnek, tanúnak kérdéseket tehet fel, kérdések feltevését indítványozhatja, a bizonyítási eljárás befejezését követően – az ügyész perbeszédének elhangzása után – felszólalhat. A sértett joga, hogy büntetőeljárási jogairól és kötelességeiről - nem csupán kérelmére - a hatóságtól felvilágosítást kapjon, ezért őt a vádemelésről az ügyésznek értesíteni kell, míg a bíróságnak közölni kell vele az ügydöntő határozatot, amely az esetek többségében annak postai úton való kézbesítésével történik meg. Meghatározott esetekben jogorvoslati jogai is vannak, a bíróság ügydöntő határozatával szemben viszont csak abban az esetben, ha magánfélként polgári jogi igényét érvényesíti, avagy az ügydöntő határozat ránézve konkrét rendelkezést (pl. bűnjellel, zár alá vétellel kapcsolatban) tartalmaz.
A büntetőeljárásban résztvevők eljárási cselekményekről való tudomásszerzése, az azokon való jelenlét megvalósítása idézéssel, illetve értesítéssel történik. A bíróság az idézéssel vagy értesítéssel hozza a címzett tudomására valamely eljárási cselekmény (tárgyalás) helyét és időpontját. Az idézés és az értesítés között az alapvető eltérés az, hogy míg az idézés címzettje köteles az eljárási cselekményen megjelenni és ennek elmulasztásához eljárásjogi következmények fűződnek, addig az értesítés esetében nincs megjelenési kötelezettség, így az értesített mulasztásának nincs eljárásjogi következménye sem. A szabályszerű idézés ellenére az eljárási cselekményen meg nem jelenő és magát előzetesen, illetve mihelyt az akadály a tudomására jut, haladéktalanul vagy az akadály megszűnése után nyomban alapos okkal ki nem mentő tanúnak rendőri elővezetését rendelheti el a bíróság, vagy rendbírsággal sújthatja. Ugyancsak a tanú rendőri elővezetését rendelheti el a bíróság, vagy rendbírságot szabhat ki, ha a tanú az eljárási cselekményről engedély nélkül eltávozik, avagy azon önhibájából olyan állapotban (pl. ittasan, bódult állapotban) jelenik meg, hogy nem hallgatható ki. Ezekben az esetekben a rendőri elővezetés költségén túl a meg nem jelenésével, avagy eltávozásával okozott költségek megtérítésére is kötelezi őt a bíróság.
A bíróság a tárgyalásra szóló idézést, valamint a hivatalos iratokat az érintett személy részére rendszerint posta útján kézbesíti, de az történhet személyesen (pl. szóban), hirdetményi úton, a bíróság, az ügyész, a nyomozó hatóság kézbesítője útján, nemzetközi jogsegély és más biztonságos kézbesítési szolgáltatás (pl. telefax) útján is. A kézbesítés akkor minősül szabályszerűnek, ha azt a címzett személyesen vagy helyette külön jogszabály alapján átvételre jogosult más személy (pl. vele együtt élő hozzátartozó) átvette. A kézbesítést abban az esetben is szabályszerűnek kell tekinteni, ha a hivatalos irat átvételét, a kézbesítési bizonyítvány (tértivevény) aláírását megtagadták, továbbá a tértivevénnyel feladott iratot a kézbesítés második megkísérlésének napját követő ötödik munkanapon ugyancsak kézbesítettnek kell tekinteni, ha annak kézbesítése azért volt eredménytelen, mert a címzett az iratot – a posta által hagyott értesítés ellenére – nem vette át, azaz nem kereste.
Akit tanúként megidéztek köteles az idézésben megjelölt helyen és időben vallomástételre alkalmas állapotban megjelenni és – hacsak a törvény kivételt nem tesz – vallomást tenni. A tanúvallomás jogosulatlanul nem tagadható meg. A tanú vallomástétellel kapcsolatos kötelessége, hogy azt legjobb tudomása és lelkiismerete szerint elfogulatlanul, kizárólag objektíven, igazat mondva köteles megtenni, mivel a hamis tanúzás bűncselekményét a törvény büntetni rendeli.
Abban az esetben, ha a sértett, vagy a tanú önhibáján kívül valamely eljárási határidőt, vagy eljárási cselekményt (pl. tárgyaláson megjelenést) elmulasztott – ha a törvény másként nem rendelkezik - igazolásnak van helye. Természetesen, ha a mulasztásra okot adó körülmény már előre látható, vagy tudott, célszerű arról a bíróságot a lehető legrövidebb időn belül akár írásban, akár telefon, vagy telefax útján értesíteni. Ha erre nem volt mód, az igazolási kérelmet az elmulasztott határidő utolsó napjától, illetőleg a határnaptól számított nyolc napon belül lehet előterjeszteni. Amennyiben pedig a mulasztás később jutott a mulasztó tudomására, vagy az eljárási cselekmény elvégzését akadályozó körülmény később szűnt meg, ez a határidő kitolódik, viszont hat hónapon túl már semmilyen méltánylást érdemlő körülmény nem teszi lehetővé az igazolási kérelmet. Ha pl. a tárgyalásra szóló idézést a vádlott kórházi kezelése miatt helyette az vette át, akit postai küldemények átvételére meghatalmazott, az elmulasztott tárgyalás miatt az igazolás határideje akkor kezdődik, amikor az idézés tartalmát megismerte, illetőleg az igazolási kérelem benyújtására lehetősége nyílt.
Az igazolási kérelemben elő kell adni a mulasztás okát és a vétlenséget valószínűsítő körülményeket. A vétlenség azt jelenti, hogy a mulasztót önhiba, azaz sem szándékosság, sem gondatlanság nem terheli. A kimentési okok között legtöbbször betegség, haláleset, előre megszervezett utazás fordul elő, de kimentésre indokot adhat komoly családi ok is. Általában nem alkalmas a távolmaradás kimentésére önmagában az, ha valaki arra hivatkozik, hogy dolgoznia kellett, vagy úgy gondolja, hogy az üggyel kapcsolatban nem tud előadni semmit.
Az igazolási kérelemben az annak alapját jelentő tényeket, körülményeket legalább olyan mértékben bizonyítani is szükséges, hogy azok az általános életismeret és a logika szabályai szerint megfeleljenek a valóságnak. Pl. ha a tanú arra hivatkozik, hogy a tárgyalás napján fekvő beteg volt, megkívánt ennek alátámasztására az orvosi igazolás csatolása.
A sértett, a magánvádló, a pótmagánvádló, a magánfél és mindezek képviselője a bírósági eljárásban az ellene elkövetett bűncselekményre vonatkozó iratokról hiteles vagy nem hiteles másolatot is kaphat kivéve, ha az iratról másolat adását jogszabály kizárja. E jogosultság nem járhat az emberi méltóság, a személyiségi és kegyeleti jogok sérelmével, továbbá a magánéletre vonatkozó adatok szükségtelen nyilvánosságra kerülésével sem.
Az egyéb érdekelt és képviselője részére csak az őt érintő körben, míg a tanú részére kizárólag a vallomását tartalmazó jegyzőkönyvről, jegyzőkönyv-részletről adható ki iratmásolat, így értelemszerűen ők a teljes iratanyag megismerésére és másolatára nem jogosultak.
Az iratokról másolat az arra jogosult kérelmére, legkésőbb a kérelem előterjesztésétől számított nyolc napon belül adható ki, hiteles másolat kiadását a kérelemben előzetesen jelezni szükséges. Amennyiben az iratok nagy terjedelme miatt ez határidőn belül nem teljesíthető, úgy a bíróság a másolat kiadásának időpontjáról értesíti a kérelmezőt. A másolat kiadása ellen nincs, a kiadás megtagadása miatt azonban van helye külön jogorvoslatnak. A másolat kiadásáról az ügy iratai között feljegyzés készül, amely ellenőrizhetővé teszi, hogy mely jogosult részére mikor és milyen iratok másolatának átadása történt meg.
Aki az eljárás során keletkezett iratról másolatot kaphat, kérheti, hogy a másolatot a bíróság, az ügyész, illetve a nyomozó hatóság elektronikus úton vagy elektronikus adathordozón adja ki. Ha a bíróságnál, az ügyésznél, illetve a nyomozó hatóságnál a kiadni kért irat elektronikus formában rendelkezésre áll, a másolatot elektronikus úton vagy elektronikus adathordozón kell kiadni. Ezekben az esetekben a kérelmező köteles a másolat elkészítéséhez szükséges és alkalmas elektronikus adathordozót (CD, DVD, hangkazetta, pendrive) csatolni.
Az iratokról történő másolatadásra vonatkozó rendelkezéseket kell alkalmazni a kép- vagy hangfelvételről, a képet és hangot egyidejűleg tartalmazó felvételről készített másolat kiadására is.
Jogszabályok: Be. 51. §, 65. §, 69. §, 70/B. §, 93. §, 161. §,
2. Mik a tanúk általános jogai és kötelességei a büntetőeljárásban?
2.1. A tanúk személyére vonatkozó szabályok
Tanú bárki lehet, akinek fizikai és szellemi képességeire tekintettel valamely általa – többségében – közvetlenül tapasztalt, az eljárásban jelentőséggel bíró, illetve bizonyítandó tényről tudomása van és arról nyilatkozni tud. Tanúként tehát bárki kihallgatható, akiről feltehető, hogy bármilyen forrásból származó tudomással bír a bizonyítandó tényről. Ez lehet akár közvetlen élmény, észlelés, de a tanú által megszerzett tapasztalat, ismeret is, melyhez közvetlenül, avagy közvetett módon hozzájuthatott.
Jogszabályok: Be. 79. §
2.2. A tanúk vallomástételére vonatkozó szabályok
Akit tanúként megidéztek – a Büntetőeljárási törvényben megjelölt kivételektől eltekintve – köteles vallomást tenni. A büntetőeljárásban elsősorban a nyomozó hatóság, az ügyész és a bíróság tarthatja szükségesnek valamely személy tanúkénti kihallgatását, de más büntetőeljárásban részt vevő személy (pl. vádlott, sértett, magánvádló) indítványára is sor kerülhet a tanú megidézésére és kihallgatására, ha azt a bíróság indokoltnak tartja.
Tanúskodni személyesen kell. Bár a tanú érdekében meghatalmazott ügyvéd is eljárhat, ez azonban nem azt jelenti, hogy a tanú maga helyett mást, megbízottat állíthat a vallomástételre.
A tanúskodás ezért személyes megjelenést igényel a hatóság előtt, ebben kivételt – ha a bíróság ezt engedélyezte - csak a tanú írásbeli vallomása jelent.
A tanú vallomástétellel kapcsolatos kötelessége, hogy be kell számolnia minden olyan körülményről, amelyet a hatóság tisztázni kíván, s amelyről tudomása van, és a hatóság minden kérdésére köteles válaszolni, azaz vallomását legjobb tudomása és lelkiismerete szerint elfogulatlanul, kizárólag objektíven, igazat mondva köteles megtenni, mivel a hamis tanúzás bűncselekményét a törvény büntetni rendeli.
A tanúskodás általános kötelessége alól a törvény azonban enged kivételeket, ezek a kivételek a vallomástétel akadályai. Ezek egyes eseteiben a tanú egyáltalán nem hallgatható ki, míg meghatározott feltételek esetén a vallomás megtétele vagy megtagadása a tanú belátásától, elhatározásától, döntésétől függ.
Nem hallgatható ki tanúként:
•	a lelkész, illetőleg az egyházi személy arról, amire a hivatásánál fogva titoktartási kötelezettsége áll fenn (ún. gyónási titok),
•	a védő arról, amiről mint védő szerzett tudomást, vagy amit a terhelttel védői minőségében közölt (ún. ügyvédi titok),
•	akitől testi vagy szellemi állapota miatt nyilvánvalóan nem várható helyes vallomás,
•	a hatósági tanú olyan tényekre, adatokra, körülményekre nézve, amelyre titoktartási kötelezettség terheli ha ez alól a bíróság, az ügyész, illetőleg a nyomozó hatóság nem mentette fel,
•	minősített adatról (államtitok, szolgálati titok) nem hallgatható ki tanúként az, aki a titoktartási kötelezettség alól nem kapott felmentést.
•	a terhelt hozzátartozója (a hozzátartozó fogalmát a Büntető Törvénykönyv 459. § 14. pontja határozza meg; pl. a terhelt egyeneságbeli rokona, házastárs, élettárs),
•	aki – a törvényben meghatározott kivételektől eltekintve – magát vagy hozzátartozóját bűncselekmény elkövetésével vádolná, az ezzel kapcsolatos kérdésben, akkor is, ha a tanúvallomást, mint a terhelt hozzátartozója nem tagadta meg (pl. akivel szemben korábban a nyomozás megszüntetésére került sor),
•	az, aki foglalkozásánál vagy közmegbízatásánál fogva titoktartásra köteles, ha a tanúvallomással a titoktartási kötelezettségét megsértené, kivéve, ha ez alól a külön jogszabály szerint a bíróság, az ügyész, illetőleg a nyomozó hatóság megkeresésére a titoktartási kötelezettség alá eső adat továbbítása a felmentésre jogosult számára kötelező (pl. orvos, adótanácsadó, banki alkalmazott),
•	a médiatartalom-szolgáltató, valamint a vele munkaviszonyban vagy munkavégzésre irányuló egyéb jogviszonyban álló személy, ha a tanúvallomásával a számára a médiatartalom-szolgáltatói tevékenységgel összefüggésben információt átadó személy kilétét felfedné, az ezzel kapcsolatos kérdésben, kivéve, ha a bíróság az információt átadó személy kilétének felfedésére kötelezte.
A tanúvallomás csak a törvényben meghatározott esetekben és feltételek mellett tagadható meg. Amennyiben a tanú a vallomástételt és az eljárási cselekménynél való közreműködést a nyomozás során vagy az ügyész eljárásában jogosulatlanul megtagadja rendbírsággal sújtható, ha pedig azt a bírósági tárgyaláson tagadja meg az már bűncselekmény, melyet a Büntető Törvénykönyv elzárással rendel büntetni.
Jogszabályok: Be. 79-84. §-ok, Be. 93-94. §-ok
2.3. A tanúk kihallgatására vonatkozó szabályok
A tanúk kihallgatása egyenként, egymást követően történik. A kihallgatás megkezdésekor először a tanú személyi adatainak kikérdezésére és azok ellenőrzésére kerül sor, ami személyi igazolványból, útlevélből, gépjárművezetői engedélyből, illetőleg minden olyan okiratból történhet, amely alkalmas a személyazonosság igazolására. Ezt követően a hatóság azt tisztázza, hogy a tanú a terhelttel vagy a sértettel perben, haragban, rokonságban áll-e, azaz az ügyben valamely okból érdekelt vagy elfogult-e, vallomástételének van-e akadálya. Ezekre a kérdésekre a tanú akkor is köteles válaszolni, ha egyébként a vallomástételt jogosult megtagadni.
Mindezeket követően – és ha a tanú kihallgatásának nincs akadálya – a tanút figyelmeztetni kell arra, hogy a legjobb tudomása és lelkiismerete szerint köteles az igazat vallani, valamint a hamis tanúzás és a tanúvallomás jogosulatlan megtagadásának következményeire is. A figyelmeztetés megtörténtét és az arra adott választ az eljárási eseményről készült jegyzőkönyvben rögzíteni kell.
A kihallgatás során a tanúnak lehetőséget kell adni, hogy vallomását saját szavaival, összefüggően előadja, majd a hozzá intézett kérdésekre köteles válaszolni, többek között arra is, hogy az általa elmondottakról miként szerzett tudomást. Ha a tanú vallomása eltér – pl. az eltelt időre tekintettel már nem emlékszik egyes részletekre – az általa korábban elmondottaktól ezt is tisztázni kell, ekkor korábbi vallomásának felolvasására, ismertetésére kerül sor ennek érdekében.
A tanúnak joga van arra, hogy megjelenéséről igazolást kérjen, továbbá a megjelenésével felmerült kiadásainak megtérítését a hatóságtól igényelje, amelyre már az idézésben, majd a kihallgatása befejeztével is figyelmeztetni kell.
Jogszabályok: Be. 85-88. §-ok
2.4. A tanúk költségtérítésére vonatkozó szabályok
A tanút kérelmére, a tanúk költségtérítéséről szóló 14/2008.(VI.27.) IRM rendelet szerint az eljáró hatóságok és a bíróság előtti megjelenésével kapcsolatban felmerülő elsősorban útiköltség, szállásköltség, ellátási költség illeti meg.
A tanú útiköltségként lakóhelyéről (tartózkodási helyéről) a kihallgatás helyére való utazással és a visszautazással ténylegesen felmerült és igazolt költségeinek megtérítését igényelheti. A tanú részére a vasút másodosztályú menettérti jegy árát, a helyközi buszjárat menettérti jegy árát, és a helyi tömegközlekedési eszköz, illetve komp visszaútra is számított viteldíját kell megtéríteni. Tömegközlekedési eszköz igénybevétele esetén a költségigény igazolása a menetjegy felmutatásával, vagy a menetjegy áráról kiállított számlával történhet. Ha a tanú lakóhelye (tartózkodási helye) a kihallgatás helyétől eltérő településen van és a tanú a kihallgatás helyszínére gépkocsival érkezik, akkor útiköltségként a gépjármű motorjának hengerűrtartalma szerint a külön jogszabályban meghatározott üzemanyag-fogyasztási alapnorma-átalány figyelembevételével közúton a tanú lakóhelye (tartózkodási helye) és a kihallgatás helye alapján a legrövidebb oda-vissza útra a km-távolság és az APEH által közzétett hivatalos üzemanyagár szorzatát, valamint a parkolás díját kell megtéríteni. A gépjármű motorjának hengerűrtartalmát és hajtóanyagának fajtáját a jármű forgalmi engedélyének bemutatásával kell igazolni. Amennyiben a tanú nem saját gépjárművel érkezik, úgy gépkocsi üzemanyag térítés címén általában költségigényt nem támaszthat. Ha ugyanarra a kihallgatásra több tanú egy gépjárművel utazik, az útiköltséget csak az egyikük esetében lehet megtéríteni. Ha a tanút a tárgyalásra külföldről idézték, akkor a légijármű turista osztályú, illetékekkel növelt díjának (repülőjegy) megtérítésére jogosult.
Ha a tanú kihallgatása olyan időpontban kezdődik vagy végződik, amikor a kihallgatás napján az odautazásra vagy a haza utazásra 23 óra és 5 óra között kerülne sor, a tanú részére az elszállásoláshoz igénybe vehető kereskedelmi vagy fizető vendéglátó szálláshely számlával igazolt költségét, de legfeljebb az öregségi nyugdíjminimum egynegyedének megfelelő összeget kell megtéríteni éjszakánként. Szállásköltségként a szálláshoz kapcsolódó egyéb ellátással és szolgáltatással felmerülő költség nem vehető figyelembe.
A tanú részére ellátási költséget akkor kell fizetni, ha a tanú szállásköltség megtérítésére jogosult vagy lakóhelyéről (tartózkodási helyéről) a kihallgatás helyére való utazás és visszautazás, valamint a kihallgatás együttes időtartama egy napon belül a 6 órát meghaladja. Az egy napra eső ellátási költség a nyugdíjminimum 3 százaléka.
Azt a tanút, aki a kihallgatás miatt a munkából kiesett időre távolléti díjra nem jogosult, költségtérítésként az utazással eltöltött időre és a munkából kiesett időre – óránként a nyugdíjminimum 1,5 százalékával megegyező összegű költségtérítés illeti meg. A munkából kiesett időre járó költségtérítésre való jogosultságot a munkaszerződéssel vagy kinevezési okirattal kell igazolni amellett, hogy a tanúnak nyilatkoznia kell arról, hogy a munkából kiesett időre távolléti díjat nem kap.
Az útiköltséget, a szállásköltséget, az ellátási költséget vagy a munkából kiesett időre járó költséget a kiskorú vagy az állapotánál fogva önállóan megjelenni nem képes tanút kísérő személy részére is meg kell téríteni. Amennyiben a tanú önálló megjelenésre képtelen állapotát illetően kétség merül fel, a tanú ezen állapotáról a költségtérítés összegét megállapító hatóság vagy bíróság kérelmére orvosi igazolást köteles bemutatni. Kísérőként a költségtérítés igénybevételére csak egy személy jogosult.
A tanú csak olyan költségeinek megtérítésére jogosult, melyek máshonnan nem térülnek meg. A tanú költségtérítését forintban kell teljesíteni. A külföldi pénznemben felmerülő költségek esetén az átváltásnál a költségek felmerülésének napján érvényes, a Magyar Nemzeti Bank által közzétett hivatalos devizaárfolyam alapján a feltüntetett középárfolyamot kell figyelembe venni.
A tanú költségének a megállapítása a jegyzőkönyvbe foglalt végzéssel történik és a tanú költségtérítéséről a bíróság utalványt állít ki, melyet a Gazdasági Hivatal Pénztárában (Fővárosi Törvényszék Gazdasági Hivatala Pénztár: Budapest V., Balaton u. 16.) lehet készpénzben felvenni.
Jogszabályok: Be. 79. § (3) bekezdés, 14/2008.(VI.27.) IRM rendelet
2.5. Az írásbeli vallomástételre vonatkozó szabályok
Az ügyben eljáró hatóság, a bíróság az előtte folyó eljárási szakaszban a tanú kérelmére engedélyezheti, hogy a tanú írásban tegyen vallomást. Az írásbeli tanúvallomás ugyan a szóbeli vallomással egyenrangú forma, ez azonban nem jelenti azt, hogy a bíróság a szóbeli, személyes megjelenésen alapuló vallomástétel helyettesítéseként az írásban történő vallomástételt minden esetben engedélyezi. Írásbeli tanúvallomás a szóbeli vallomástétel helyett, de akár a tanú szóbeli kihallgatását követően is engedélyezhető.
Írásbeli tanúvallomás bármely ügyben kérhető és általában a bíróság akkor engedélyezi, ha a tanú személyes megjelenése és szóbeli kihallgatása egészségi állapota vagy egyéb személyes körülményei (pl. gyermeknevelés, távoli lakóhely, munkavégzés, huzamosabb külföldön tartózkodás stb.) miatt számottevő és aránytalan nehézséggel járna, és a tanúnak nem perdöntő vagy alapvető jelentőségű bizonyítandó tényről van vagy lehet tudomása.
Ahhoz, hogy a hatóság, a bíróság az írásbeli tanúvallomást a szóbelivel egyenértékű bizonyítékként elfogadja a törvény követelményeket állít, így feltétele, hogy azt a tanú saját kezűleg maga leírja és aláírja (így pl. nem elegendő, ha a más által írt, vagy nem saját kézzel – számítógépen – írt vallomást a tanú csak aláírja), vagy az elektronikus okirat formában készült vallomást elektronikus aláírásával hitelesítse, avagy a más módon leírt vallomását bíró vagy közjegyző hitelesítse. Továbbá – az engedélyezéssel együtt erre történt figyelmeztetést követően - ki kell abból tűnnie, hogy a tanú az írásbeli tanúvallomást a vallomástétel akadályainak és a hamis tanúzás következményeinek ismeretében tette meg. Az eljáró hatóság, bíróság az engedélyről rendelkező végzésében az eljárás résztvevői által feltenni indítványozott kérdéseket is rendszerint közli, amelyekre az írásbeli tanúvallomás megtételekor feltétlenül választ kell adni.
Amennyiben a tanú a megadott határidőben az írásbeli tanúvallomásnak eleget tesz, abban az esetben a tárgyaláson nem kell megjelennie (kivéve, ha a hatóság, bíróság ezt mégis utóbb szükségesnek tartja és a tanút megidézi). Ha viszont a tanú a megadott határidőn belül írásban nem teszi meg vallomását annak a jogkövetkezménye az, hogy a tanút meg kell idézni, és a tanúnak az eljárási eseményen (tárgyaláson) meg kell jelennie, őt az általános szabályok szerint szóban ki kell hallgatni.
Jogszabályok: Be.79. §, 85. § (5) és (6) bekezdés
2.6. A tanúk védelmére vonatkozó szabályok
A tanúvédelem a tanúzási kötelezettség teljesítésével magát veszélynek kitevő személyek védelmét szolgálja. Így ha a tanú életének és testi épségének vagy személyes szabadságának védelme indokolja, valamint annak érdekében, hogy a tanú a vallomástételi kötelezettségének eleget tegyen és a vallomását megfélemlítés, fenyegetés nélkül tegye meg, a tanút védelemben kell részesíteni. Ahhoz, hogy a tanú a védelem valamely formájában részesülhessen, a személyében kell veszélyeztetettnek lennie. A védelmet nemcsak a már bekövetkezett sérelem, hanem a sérelem bekövetkezésének reális lehetősége is megalapozza. Ki kell azonban hangsúlyozni, hogy a tanúvédelem indokoltságát nem a tanú szubjektív veszély- vagy biztonságérzete, hanem az arra alapot adó objektív tényekből, körülményekből a hatóságok, bíróság által levonható következtetések alapozzák meg, és mindig az adott ügy összes körülményére tekintettel lehet eldönteni, hogy a tanúvédelem mely formája, eszköze indokolt. Tanúvédelemre kizárólag büntetőeljárásban és egy adott, konkrét büntetőeljárásban van lehetőség.
Jogszabályok: Be. 95. §, 97-98. §-ok
2.6.1. A tanú személyi adatainak zárt kezelése
A büntető ügyekben eljáró hatóság és a bíróság az eljárás bármely szakaszában akár hivatalból, akár a tanú vagy az érdekében eljáró ügyvéd kérelmére elrendelheti a tanú személyi adatainak zártan történő kezelését. A tanú személyi adatainak zárt kezelése azt jelenti, hogy a nevén kívül a reá vonatkozó személyes adatait az iratok között, de elkülönítve, zártan kezelik, adatait csak az ügyben eljáró bíróság, az ügyész, vagy a nyomozó hatóság tekintheti meg, a tanú adatai sem az eljárás más adataiból, sem a kiadható iratmásolatokból nem válhatnak ismertté. Ezek betartását az eljáró hatóságok, bíróság kötelesek biztosítani. A tanú személyi adatainak zártan kezelését csak a tanú beleegyezésével lehet megszüntetni, azonban a tanúnak - adatai zártan történő kezelése esetén is – a megidézése esetén az eljárási cselekményen személyesen meg kell jelennie és vallomást kell tennie. Kivételesen indokolt esetben arra is lehetőség van, hogy a tanú nevének zárt kezelése is elrendelhető, ilyenkor a tanú az eljárásban egy sorszámot kap, a büntetőeljárásban ezen sorszám megjelöléssel vesz részt (pl.: 1. sz. tanú).
A magánfélként polgári jogi igényt érvényesítő sértett azonban a bizonyítási eljárást követően már nevének és lakcímének zártan kezelését nem igényelheti, mivel a polgári jogi igényt elbíráló határozatban legalább a nevét és lakcímét fel kell tüntetni.
Jogszabályok: Be 96. §
2.6.2. A tanú különösen védetté nyilvánítása
A tanút (az ügyész indítványára a nyomozási bíró) különösen védetté akkor nyilváníthatja, ha vallomása kiemelkedő súlyú ügy lényeges körülményeire vonatkozik; a vallomásától várható bizonyíték mással nem pótolható; a személye, a tartózkodási helye, valamint az, hogy az ügyész, illetve a nyomozó hatóság tanúként kívánja kihallgatni, a terhelt és a védő előtt nem ismert; vagy személyének felfedése esetén a tanú vagy hozzátartozója élete, testi épsége vagy személyes szabadsága súlyos fenyegetésnek lenne kitéve. A különösen védett tanú a tárgyaláson nem hallgatható ki; a vádlott és a védő által a különösen védett tanúhoz intézett kérdések pedig nem irányulhatnak e tanú személyének és tartózkodási helyének a felfedésére.
A bíróság a tanú különösen védetté nyilvánítását megszünteti, ha ezt a személyt a vádlott, vagy a védő megnevezi, vagy a személye más, kétséget kizáró módon azonosíthatóvá vált, mivel ilyen esetben a tanú különösen védetté nyilvánítása okafogyottá válik, a tanú a továbbiakban már az általános szabályok szerint megidézhető és kihallgatható.
Jogszabályok: Be. 97. §, Be. 263. § (2) (3) bekezdések, Be. 268. § (3) bekezdés, Be. 305. § (3) és (4) bekezdések
2.6.3. A büntetőeljárásban részt vevők személyi védelme
Különösen indokolt esetben az eljárást folytató bíróság tanácsának elnöke, az ügyész, vagy a nyomozó hatóság kezdeményezheti, hogy a sértett, a sértett képviselője, továbbá a tanú, a hatósági tanú, illetve a felsoroltak valamelyikére tekintettel más személy a külön jogszabályban meghatározott védelemben részesüljön. A személyi védelembe vétel iránti kérelmet az eljárást folytató bíróságnál, ügyésznél, illetőleg nyomozó hatóságnál lehet előterjeszteni, a szóbeli kérelmet pedig jegyzőkönyvbe kell foglalni. A személyi védelemre vonatkozó iratokat a kérelem és a kezdeményezés tárgyában hozott döntés kivételével zártan kell kezelni.
A fenyegetett helyzetben lévő személy személyi védelme a büntetőeljárás tartama alatt különösen akkor rendelhető el, ha a büntetőeljárásban való részvétele miatt, illetve a büntetőeljárás jogai érvényesítésének, kötelezettségei teljesítésének akadályozása, illetve meghiúsítása végett ellene személy elleni erőszakos vagy közveszélyt okozó bűncselekményt követtek el, vagy valószínűsíthető, hogy ellene ilyen bűncselekményt követnek el.
A büntetőeljárás befejezése után a fenyegetett helyzetben lévő személy védelme akkor rendelhető el, ha az ellene elkövetett, az előző bekezdésben meghatározott bűncselekmény vagy a fenyegetett helyzete a büntetőeljárásban való részvételével hozható összefüggésbe.
A személyi védelem különösen rendszeres járőrszolgálattal, technikai eszközzel, folyamatos hírösszeköttetés megteremtésével, védőruházat biztosításával, őrszemélyzettel, illetve - ha a személyi védelem más módja eredményre nem vezet - őrzött helyen látható el.
Jogszabályok: Be. 98. §, 34/1999.(II. 26.) Korm. rendelet
2.6.4. A tanúvédelmi program
A tanúvédelmi program olyan különleges védelmet biztosít a program résztvevői számára, amely más módon nem biztosítható. A programban való részvétel a büntetőeljárás tartama alatt, illetve a büntetőeljárás befejezését követően is, de csak rendkívül indokolt esetben kezdeményezhető.
A programban való részvételhez szükséges megállapodás megkötését a fenyegetett helyzetben lévő személy a kezdeményezésre hivatalból jogosult hatóságnál, továbbá a büntetőeljárás tartama alatt az ügyész egyetértésével az a nyomozó szerv, továbbá ügyész vagy az eljáró tanács elnöke (egyes bíró) kezdeményezheti, amely előtt a büntetőeljárás folyik. A büntetőeljárás befejezését követően a megállapodás megkötését az a nyomozó szerv kezdeményezheti, amely előtt a büntetőeljárás folyt. A büntetés-végrehajtási intézetben fogva tartott esetében a megállapodás megkötését a büntetés-végrehajtási intézet, az ügyész, illetve a büntetés-végrehajtási bíró is kezdeményezheti.
A programban való részvételre irányuló Megállapodás a kiemelkedő súlyú bűncselekménnyel összefüggő büntetőeljárásban részt vevő, a hatósággal együttműködő tanúval vagy sértettel, kivételesen rájuk tekintettel mással is köthető, feltéve, ha olyan vallomást tett vagy kíván tenni, amely kiemelkedő súlyú bűncselekmény lényeges körülményeire, bűnszervezet összetételére, tevékenységére, bűnszervezettel fenntartott kapcsolatára, bűnszervezet által tervezett vagy elkövetett bűncselekményekre vonatkozik; a vallomása a tényállás felderítését, bizonyítását, az elkövető kilétének megállapítását és felelősségre vonását jelentősen segítette vagy segítheti, és ha megalapozottan feltehető, hogy más módon a bizonyíték beszerzése kilátástalan vagy aránytalanul nagy nehézséggel járna, és a megállapodás megkötésével a bizonyíték beszerzése valószínűsíthető; a büntetőeljárásban való részvétele miatt, illetve a büntetőeljárási jogai érvényesítésének, kötelezettségei teljesítésének akadályozása, illetve meghiúsítása végett ellene személy elleni erőszakos vagy közveszélyt okozó bűncselekményt követtek el vagy valószínűsíthető, hogy ellene ilyen bűncselekményt követnek el, és a fenyegetett helyzetben lévő személy, illetve az érintett védelme a személyi védelem keretében nem biztosítható, ezért különleges óvintézkedések alkalmazása szükséges.
A programban részt vevő személynek a büntetőeljárásban az eredeti személyazonosító adatait kell közölnie, lakó vagy tartózkodási helyeként azonban a védelmét ellátó szerv címét kell megjelölnie. A programban résztvevő személy megtagadhatja a vallomást minden olyan adat vonatkozásában, amelynek ismeretében új személyazonosságára, új lakó vagy tartózkodási helyére lehet következtetni.
Jogszabályok: Be. 98/A. §, 2001. évi LXXXV. törvény, 28/2002.(II. 27.)Korm. rendelet, 4/2002.(III. 28.)IM rendelet, 2002. évi LIV. törvény 39-42. §-ok
‹ IV. Általános tájékoztató a terhelt büntetőeljárásban gyakorolható jogairól és kötelességeiről fel VI. Általános tájékoztató a tárgyalás menetéről és a jegyzőkönyvről ›

References: bíróság 
 bíróság 
 bíróság 
 bíróság 
 §
2
 bíróság 
 bíróság 
 bíróság 
 § 14
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 §
2
 bíróság 
 bíróság